SKRIFTLIG FORESPØRGSEL P-3101/00

af Daniel Hannan (PPE-DE) til Kommissionen

(26. september 2000)

Om: Budgetpost B3-301

Budgetpost B3-301, som beløber sig til flere millioner euro om året, tjener til at finansiere informationscentre.

Vil Kommissionen oplyse Parlamentet om følgende:

1. Hvad har arten af finansieringen været siden 1997?

2. Hvilken type undersøgelse anvendes der på disse projekter?

3. Ligger Kommissionen inde med årsrapporter om disse midler, og er de i givet fald uklassicificerede og åbne for Parlamentets gennemgang?

4. Hvilke sikkerhedsforanstaltninger kan sikre, at materialet er faktuelt og ikke beror på en vurdering, med andre ord anvendes til at præsentere Den Europæiske Union og dens udvikling eller politik i et særligt lys?

5. Er der nogen sinde blev anvendt midler i medlemsstaterne til støtte for aktiviteter af politisk kontroversiel art, f.eks. støtte til den ene side i en kampagne forud for en folkeafstemning?

Svar afgivet på Kommissionens vegne af Viviane Reding

(7. december 2000)

1. Siden 1997 har bevillingerne på budgetpost B3-301 været anvendt til at støtte åbning og drift af informationskontorer i Europa og disse kontorers informationsvirksomhed. Man kan skelne mellem disse kontorer på flere planer. Der er centre, som er oprettet i hovedstæderne, og som er affødt af en partnerskabsaftale mellem Kommissionen og den nationale regering (Paris, Lissabon). Disse kontorer finansieres ved hjælp af ligelige bidrag fra de to grundlæggende organer.

Derefter er der centre på det interregionale plan, som oprettes i regioner, der prioriteres ud fra et socioøkonomisk eller geografisk synspunkt (Thessaloniki, Napoli). Modtagelsesstrukturen undertegner en aftale med Kommissionen, hvori der fastsættes en årlig støtte til centrets aktiviteter.

Centre på det lokale/regionale plan oprettes i eksisterende organer. Det er de europæiske informationskontorer, i alt 128, som ligger i de vigtigste byer i medlemsstaten, og informationscentrene på landet (carrefour), i alt 130, som ligger i landdistrikterne. Kommissionen yder på grundlag af en aftale et fast, årligt tilskud til disse centre, som i almindelighed repræsenterer omkring 20-25 % af deres budget.

Endelig er der de store net under Sammenslutningen af Europahuse (FIME) og Europabevægelsen. FIME modtager støtte til informationsseminarer og andre aktiviteter, der organiseres i samarbejde med de Europahuse, der deltager i nettet rundt om i hele Europa. Europabevægelsen organiserer en lang række informationsaktiviteter om Unionens politik gennem de nationale centre i flere medlemsstater. Siden 1997 har alle aktionerne været planlagt for et år ad gangen ved en afgørelse, der ligesom for FIME's vedkommende er blevet truffet efter høring af Kommissionens repræsentation i den pågældende medlemsstat.

2. De lokale, regionale, interregionale og nationale kontorer skal ifølge aftalen hvert år forelægge en detaljeret rapport om deres aktiviteter for Kommissionen. Videreførelsen af støtten fra år til år forudsætter, at denne rapport vurderes positivt.

Fra de eksterne informationsnet kræves der en detaljeret rapport for hver enkelt finansieret aktion.

Der er for nylig blevet udarbejdet en tilsynsordning, som gør det muligt at følge og vurdere kontorernes aktiviteter permanent og transparent.

3. Oplysninger med beløbsangivelser om gennemførelsen af artikel B3-301 indgår hvert år i beretningen om forvaltningen i det afsluttede regnskabsår. Kommissionen udarbejder ikke en specifik rapport om anvendelsen af bevillingerne under denne artikel.

4. og 5. Informationskontorerne har til huse i de værtsorganer, som de tilhører, og som er uafhængige af Kommissionen. Kommissionen har ikke ansvaret for de oplysninger, de formidler, og har heller ikke ansvaret for deres forvaltning, herfra dog undtaget de store centre i hovedstæderne (Paris og Lissabon). Den aftale, Kommissionen undertegner med værtsorganerne, omfatter (i artikel 11) en bestemmelse om, at kontrahenten handler på egne vegne og selv har det fulde ansvar for de informationer, der tilføres offentligheden. Der er således tale om helt decentraliserede oplysninger, der forvaltes efter nærhedsprincippet.